Diari Oficial de la Generalitat Valenciana


Sumari del DOGV 9342, del 18-05-2022 (2022/4363)

RESOLUCIÓ de 17 de maig de 2022, de la consellera d'Agricultura, Desenvolupament Rural, Emergència Climàtica i Transició Ecològica, per a l'atorgament de l'autorització excepcional i individualitzada de la crema de residus agrícoles i forestals establida en la Llei 7/2022, de 8 d'abril, de residus i sòls contaminats per a l'economia circular.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9342

Data del DOGV
:   18-05-2022

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2022/4363


Data del document
:   17-05-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * silvicultura
    * sector agrari

RESOLUCIÓ de 17 de maig de 2022, de la consellera d'Agricultura, Desenvolupament Rural, Emergència Climàtica i Transició Ecològica, per a l'atorgament de l'autorització excepcional i individualitzada de la crema de residus agrícoles i forestals establida en la Llei 7/2022, de 8 d'abril, de residus i sòls contaminats per a l'economia circular.  
 [2022/4363]  
  
Antecedents de fet  
  
Primer. Amb l'entrada en vigor de la Llei 7/2022, de 8 d'abril, l'article 27.3, regula que amb caràcter general, no està permesa la crema de residus vegetals generats en l'entorn agrari o silvícola. Únicament es podrà permetre la crema d'aquests residus amb caràcter excepcional, i sempre que compten amb la corresponent autorització individualitzada que permeta aquesta crema, per raons de caràcter fitosanitari que no siga possible abordar un altre tipus de tractament, la qual estarà indicarà adequadament que no existeixen altres mitjans per a evitar la propagació de plagues, o, en entorns silvícoles, a fi de previndre els incendis forestals quan no es puga accedir a retirar-los i gestionar-los posteriorment, en aplicació de l'exclusió prevista en l'article 3.2.e. Els residus vegetals generats en l'entorn agrari o silvícola que no queden exclosos de l'àmbit d'aplicació d'aquesta llei, d'acord amb l'article 3.2.e, hauran de gestionar-se conformement amb el que preveu aquesta llei, especialment la jerarquia de residus, prioritzant el seu reciclatge mitjançant el tractament biològic de la matèria orgànica.  
Aquesta resolució aprova les instruccions a seguir per a l'atorgament de l'autorització individualitzada i excepcional a què fa referència l'article 27.3 de l'esmentada llei.  
Segon. En l'actualitat, a la Comunitat Valenciana no es disposa d'un nombre suficient d'equips de tractament in situ de residus vegetals procedents d'entorns agrícoles i silvícoles, en tots els municipis, ni en tots els àmbits agraris i silvícoles, per la qual cosa és procedent l'anàlisi detallada dels condicionants i disposicions previstes en la Llei 7/2022, de 8 d'abril, per a fer viable la gestió agrícola en els diferents municipis.  
  
Tercer. Les previsions relatives a la retribució dels costos totals de producció i gestió de les produccions agrícoles a favor de la figura de la persona agricultora, aprovada per la Llei 16/2021, de 14 de desembre, per la qual es modifica la Llei 12/2013, de 2 d'agost, de mesures per a millorar el funcionament de la cadena alimentària, entrarà en vigor als sis mesos de la completa entrada en vigor de l'esmentada llei, segons la disposició addicional tercera de la mencionada Llei 16/2021, de 14 de desembre. Disposició per la qual el Ministeri d'Agricultura, Pesca i Alimentació publicarà els criteris sobre els diferents factors que intervenen en la determinació del cost de producció dels productes agraris.  
  
Quart. La Generalitat Valenciana disposa de serveis de producció i gestió de plagues capdavanters en l'àmbit estatal, com són, entre altres, el centre biològic de plagues de Caudete de las Fuentes, així com l'IVIA, centres de referència en matèria de lluita contra plagues i malalties agrícoles amb sistemes de tractaments complexos, en l'àmbit nacional i internacional.  
Cinqué. La Generalitat Valenciana disposa d'un conveni específic en vigor amb la Universitat Miguel Hernández d'Elx, a través del qual s'està procedint des de fa diversos anys a la informació i formació als diferents actors implicats en la cadena de valor agrícola de la comunitat autònoma, de manera singular i pionera a Espanya, sobre les oportunitats dels sistemes d'agrocompostatge de proximitat, en determinades condicions i tipus de cultiu, entre altres, de restes agrícoles i silvícoles. Sense que aquesta tècnica disponible, puga, en data de hui, substituir les cremes agrícoles controlades com a mecanisme de control de plagues i prevenció d'incendis, en determinades condicions prescrites, mitjançant cremes agrícoles i silvícoles autoritzades. Fruit d'aquest treball, entre altres, és l'Ordre 4/2022, de 24 de març, de la Conselleria d'Agricultura, Desenvolupament Rural, Emergència Climàtica i Transició Ecològica, que regula l'agrocompostatge de proximitat per a la gestió sostenible de les restes agrícoles, ramaderes, silvícoles i agroforestals en l'àmbit territorial de la Comunitat Valenciana (DOGV 04.04.2022). Ordre normativa que, a data de hui, està tramitant de manera similar el Ministeri per a la Transició Ecològica i Repte Demogràfic en l'àmbit estatal.  
  
  
Fonamentes de dret  
  
Primer. De conformitat amb les previsions de l'article 27.3 de la Llei 7/2022, de 8 d'abril, de residus i sòls contaminats per a una economia circular, és possible l'autorització de cremes agrícoles i silvícoles per a evitar la propagació de plagues fitosanitàries en l'àmbit de l'agricultura que no siga possible abordar amb un altre tipus de tractament, així com en determinats tipus de cultius d'entorns silvícoles en els quals siga d'impossible execució la retirada i posterior gestió de les restes vegetals.  
Segon. Vist l'informe de la Direcció General d'Agricultura, Ramaderia i Pesca de la Generalitat Valenciana, de 12 es maig de 2022, sobre la conveniència de la crema de restes vegetals per raons fitosanitàries a la Comunitat Valenciana, en el qual s'exposen les plagues agrícoles presents actualment en els camps valencians i els seus diferents cultius, que no és possible atallar únicament amb mètodes alternatius de tractament les cremes agrícoles controlades. En aquest informe es justifica que davant aquestes circumstàncies i a causa de la possible presència d'un risc fitosanitari per a les plantacions i explotacions veïnes, resulta convenient en molts cultius realitzar una crema controlada de les restes vegetals generades en l'explotació; mesura que fins i tot l'Administració podria establir-la com a obligatòria en els plans de contingència i erradicació elaborats pel MAPA, per al control d'alguns organismes nocius de quarantena, a l'ésser l'única tècnicament viable. Tenint en compte que la crema de restolls és una pràctica cultural tradicional que s'ha realitzat en les nostres explotacions agràries des de sempre i que adequadament realitzada i amb els mitjans de protecció oportuns es converteix en una mesura fitosanitària molt efectiva, l'informe conclou que la crema controlada en el lloc mateix dels restolls, restes vegetals procedents de la poda, arrancades de plantacions i altres operacions de cultiu generats en l'explotació mateixa, es podrà adoptar com a mesura fitosanitària per a evitar la propagació de malalties i plagues, reduir-ne la població, mitigar els seus efectes, o aconseguir erradicar-les en relació amb els organismes nocius i cultius que figuren en el Document I de l'informe.  
  
Tercer. Vist l'informe de la Direcció General de Prevenció d'Incendis de la Comunitat Valenciana, d'11 de maig de 2022, en el qual s'especifiquen les condicions i prescripcions tècniques a seguir en la crema de residus agrícoles situats en la Zona d'Influència Forestal, d'acord amb la definició de l'article 57 de la Llei 3/1993, de 9 de desembre, forestal de la Comunitat Valenciana.  
Quart. Vist l'informe de la Direcció General d'Agricultura, Ramaderia i Pesca de la Generalitat Valenciana, de 12 de maig de 2022, justificatiu sobre l'exempció de la prohibició de les cremes agrícoles davant la dificultat d'accés de maquinària a les explotacions agràries de la Comunitat Valenciana. L'esmentat informe conclou que tant en l'agricultura de regadiu com en l'agricultura de secà de la Comunitat Valenciana, sovint resulta impossible mecanitzar les operacions de producció agrària, per la impossibilitat que puga accedir-hi tot tipus de maquinària, des de tractors o vehicles de motor fins a trituradores de material vegetal o polvoritzadores, per la qual cosa en determinats casos resulta apropiat i necessari poder disposar de les cremes dels residus vegetals com a eina de gestió per a poder fer viable el manteniment d'aquests cultius.  
  
Cinqué. Vista la proposta de resolució del secretari autonòmic d'Agricultura i Desenvolupament Rural, de 16 de maig de 2022.  
Sisé. A la Comunitat Valenciana, correspon a la Conselleria d'Agricultura, Desenvolupament Rural, Emergència Climàtica i Transició Ecològica, les competències en matèria de prevenció d'incendis forestals, sanitat vegetal, agricultura i gestió de residus. Tot això, d'acord amb el Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica.  
  
  
Per la qual cosa i d'acord amb tot el que s'ha dit més amunt, resolc  
  
Primer  
Aprovar les instruccions que s'han de seguir per a l'atorgament de l'autorització excepcional i individualitzada prevista en l'article 27.3 de la Llei 7/2022, de 8 d'abril, per a la crema de residus vegetals generats en l'entorn agrari o silvícola recollides en el Document I d'aquesta resolució.  
  
Segon  
Es delega en les persones titulars de les direccions territorials de la Conselleria d'Agricultura, Desenvolupament Rural, Emergència Climàtica i Transició Ecològica, en l'àmbit territorial de la qual radiquen les parcel·les afectades, la competència per a resoldre les sol·licituds d'autorització presentades a l'empara del que preveu aquesta resolució.  
  
Tercer  
Aquesta resolució entrarà en vigor en el moment que siga publicada en el Diari Oficial de la Generalitat Valenciana.  
  
Quart  
Aquesta resolució serà publicada en el Diari Oficial de la Generalitat Valenciana.  
  
Cinqué  
Contra aquesta resolució, que esgota la via administrativa, es podrà interposar un recurs potestatiu de reposició davant la consellera d'Agricultura, Desenvolupament Rural, Emergència Climàtica i Transició Ecològica, en el terme d'un mes, comptat a partir de l'endemà de la publicació, d'acord amb el que disposen 123 i 124 de la Llei 39/2015, d'1 d'octubre, del procediment administratiu comú de les administracions públiques, o un recurs contenciós administratiu davant els òrgans de la jurisdicció contenciosa administrativa de la Comunitat Valenciana, en el terme de dos mesos comptats a partir de l'endemà de la publicació d'aquesta resolució, conformement amb els articles 14 i 16 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 17 de maig de 2022.- La consellera d'Agricultura, Desenvolupament Rural, Emergència Climàtica i Transició Ecològica: Mireia Mollà Herrera.  
  
  
ANNEX  
Instruccions que s'han de seguir per a l'atorgament de l'autorització excepcional i individualitzada de la crema de residus agrícoles i forestals, establida en l'article 27.3 de la Llei 7/2022, de 8 d'abril, de residus i sòls contaminats per a l'economia circular  
  
Primera. Sol·licitud  
La persona interessada dirigirà la seua sol·licitud a qualsevol de les direccions territorials de Conselleria d'Agricultura, Desenvolupament Rural, Emergència Climàtica i Transició Ecològica, a través de qualsevol dels registres públics prevists en la llei, preferentment als ajuntaments, i adjuntarà el model de sol·licitud adjunt com a Document II en aquesta instrucció.  
  
Segona. Justificació de l'excepcionalitat de la crema  
La persona interessada sol·licitarà autorització basada en l'excepcionalitat prevista en l'article 27.3 de l'LRSCEC per a la crema dels residus vegetals en la seua parcel·la, sempre que els cultius existents en aquesta figuren en el Document I d'aquesta instrucció i siguen susceptibles de ser afectats pels organismes nocius indicats.  
Així mateix, en el cas d'entorns silvícoles, la persona interessada sol·licitarà autorització basada en l'excepcionalitat prevista en l'article 27.3 de l'LRSCEC per a la crema dels residus vegetals en la seua parcel·la, sempre que no s'hi puga accedir per a retirar-los i gestionar-los posteriorment.  
  
Tercera. Òrgan competent per a la tramitació i autorització de les sol·licituds  
L'òrgan competent per a instruir i autoritzar serà la direcció territorial de la Conselleria d'Agricultura, Desenvolupament Rural, Emergència Climàtica i Transició Ecològica, en l'àmbit de la qual radiquen les parcel·les afectades sense perjudici que puguen habilitar-se els instruments jurídics pertinents de col·laboració en els respectius ajuntaments per a la tramitació d'aquests expedients.  
Les autoritzacions per a cremes situades en Zona d'Influència Forestal, d'acord amb la definició de l'article 57 de la Llei 3/1993, forestal, s'hauran de comunicar al departament competent en prevenció d'incendis forestals, per a poder vigilar que la seua execució es realitza d'acord amb l'annex III i que no suposa un risc d'incendi forestal.  
  
  
Quarta. Vigència de l'autorització  
La vigència de l'autorització que s'emeta serà la que resulte estrictament necessària per a atendre la causa de la solitud, amb el límit màxim d'1 any.  
Els ajuntaments afectats per aquesta instrucció hauran de col·laborar amb la Generalitat Valenciana i, si escau, amb les diputacions provincials, per a la millora de les condicions i millora de l'evolució gradual, any a any, de les cremes agrícoles autoritzades sota aquesta instrucció.  
  
Quinta. Condicionants per a la crema de residus agrícoles  
Les autoritzacions excepcionals que s'emeten per a la crema de residus agrícoles, en cas que les parcel·les es troben en la Zona d'Influència Forestal, hauran de complir en tot moment els condicionants establits per la Direcció General de Prevenció d'Incendis Forestals inclosos en el Document III d'aquesta instrucció. Amb caràcter general, en la Zona d'Influència Forestal, no estarà permesa la crema de restes agrícoles de l'1 de juny al 15 d'octubre, tots dos inclusivament.  
  
Els ajuntaments afectats podran establir altres mesures de control i millora de la gestió d'aquestes cremes agrícoles pels motius prevists en aquesta instrucció, sempre comptant amb el vistiplau de la direcció territorial competent en matèria d'agricultura, que en tot cas, siguen facilitadores d'una millora contínua en la gestió d'aquest tipus de restes per part de les persones agricultores.  
  
Sisena. Autoritzacions individualitzades per a sol·licituds presentades de manera conjunta  
En cas que una entitat local, una cooperativa agrícola o un consell agrari local presente de manera conjunta un gran nombre de sol·licituds, pel fet que el cicle del cultiu requereix un espai temporal reduït per a l'eliminació dels residus generats, aquestes es podran resoldre de manera individualitzada a favor de l'entitat local, cooperativa o consell agrari, sempre que en la resolució d'autorització figuren detallades les diferents persones interessades i les parcel·les afectades. En qualsevol cas, el procediment que s'ha de seguir serà l'indicat en l'apartat «Primer. Sol·licitud d'aquesta instrucció».  
  
DOCUMENT I. Llistat de cultius sobre els quals es podrà aplicar l'excepcionalitat de la crema de residus agrícoles susceptibles de trobar-se afectats per diferents organismes nocius  
  
CULTIU ORGANISMES NOCIUS  
 Arrels i soques de plantacions arrancades Restes de poda  
FRUITERS D'OS Barrenetes, cuc capgròs, Armillaria mellea, Phytophthora, cotxinilles, poll de San José, barrinadors de la fusta i malalties de la fusta Barreneta, moniliosi, malalties de la fusta, barrinadors de la fusta, poll de San José  
FRUITERS DE LLAVOR I CAQUI Taca foliar, foc bacterià, Armillaria mellea, Rosellinia, Phytophthora, cotxinilles i barrinadors de la fusta Barrinadors de la fusta, foc bacterià, taca foliar  
ATMELER Barrenetes, cuc capgròs, Armillaria mellea, Verticillium, Rosellinia, Phytophthora, cotxinilles i malalties de la fusta  
 Barreneta, vespa, fongs de la fusta  
VINYA Barrenetes, Yesca, eutipa, excoriosi agrobacterium, malaltia de Pierce, Rosellinia, flavescència daurada, fongs de la fusta. Barreneta, Yesca, eutipa, excoriosi, fongs de la fusta, flavescència daurada.  
OLIVERA Malalties de la fusta, cotxinilles, barrenetes, Fusarium, Verticillium, tuberculosi. Barreneta, Verticillium, tuberculosi.  
CÍTRICS Cotxinilles, Barrenetes, Armillaria mellea, mal sec, Fusarium, Rosellinia i Phytophthora. Cotxinilles, barrenetes, mal sec, Pulvinaria (cotonet de Sud-àfrica).  
CULTIUS HORTÍCOLES Arna de la tomaca, Clavibacter, Pythium, Fusarium, virus del mosaic del cogombre dolç, virus rugós de la tomaca, Ralstonia, Botrytis, Míldiu.   
CEREALS Septoria, roya, Pyricularia, Helminthosporium, barrinador de l'arròs, males brosses (Leptochloa, Leersia, Echinochloa, avena fàtua, Vallico, brom, fumària).   
XUFA Xufes negres, barrinador de la xufa, Agriotes obscurus, Fusarium, Rhizoctonia, Rosellinia.   
  
  
  
  
DOCUMENT II. Sol·licitud d'autorització per a la crema de residus agrícoles per motius fitosanitaris o per impossibilitat d'accés a la parcel·la i/o trituració en el lloc mateix  
  
Sr./Sra. - amb DNI ?, com a titular/propietari/ gestor representant de l'entitat - amb CIF -   
Telèfon:  
  
DECLARE SOTA LA MEUA RESPONSABILITAT:  
1. Que sent la persona interessada en l'explotació situada al terme municipal de ?, amb les següents referències SIGPAC:  
  
Província Municipi Polígon Parcel·la Recinte Superfície (ha) Ús  
   
   
  
  
2. a) Que el cultiu de l'explotació es troba dins del Document I de l'informe emés per la Direcció General d'Agricultura, Ramaderia i Pesca, indicat en la taula següent (assenyaleu amb una X):  
  
 TIPUS DE CULTIU AFECTAT PER ORGANISME NOCIU  
  
 Fruiters d'os  
  
 Fruiters de llavor i caqui  
  
 Ametler  
  
 Vinya  
  
 Olivera  
  
 Cítrics  
  
 Cultiu hortícola  
  
 Cereals  
  
 Xufa  
  
  
2. b) Que el cultiu situat en entorn silvícola per al qual sol·licite autorització per a cremar-lo està situat en una zona de difícil accés que impedeix retirar i gestionar els residus posteriorment, previst en l'article 27.3 de la Llei 7/2022, de 8 d'abril.  
  
  
  
  
3. Que, a l'efecte d'acreditar el risc fitosanitari de la meua explotació, de conformitat amb el Document I de l'esmentat informe de la DGAGP, declare la presència dels següents organismes nocius (assenyaleu amb una X el grup que corresponga):  
  
 CULTIU ORGANISMES NOCIUS  
 Arrels i soques de plantacions arrancades Restes de poda  
  
 FRUITERS D'OS Barrenetes, cuc capgròs, Armillaria mellea, Phytophthora, cotxinilles, poll de San José, barrinadors de la fusta i malalties de la fusta. Barreneta, moniliosi, malalties de la fusta, barrinadors de la fusta, poll de San José.  
  
 FRUITERS DE LLAVOR I CAQUI Taca foliar, foc bacterià, Armillaria mellea, Rosellinia, Phytophthora, cotxinilles i barrinadors de la fusta. Barrinadors de la fusta, foc bacterià, taca foliar.  
  
 ATMELLER Barrenetes, cuc capgròs, Armillaria mellea, Verticillium, Rosellinia, Phytophthora, cotxinilles i malalties de la fusta. Barreneta, vespa, fongs de la fusta.  
  
 VINYA Barrenetes, Yesca, eutipa, excoriosi agrobacterium, malaltia de Pierce, Rosellinia, flavescència daurada, fongs de la fusta. Barreneta, Yesca, eutipa, excoriosi, fongs de la fusta, flavescència daurada.  
  
 OLIVERA Malalties de la fusta, cotxinilles, barrenetes, Fusarium, Verticillium, tuberculosi. Barreneta, Verticillium, tuberculosi.  
  
 CÍTRICS Cotxinilles, Barrenetes, Armillaria mellea, mal sec, Fusarium, Rosellinia i Phytophthora. Cotxinilles, barrenetes, mal sec, Pulvinaria (cotonet de Sud-àfrica).  
  
 CULTIUS HORTÍCOLES Arna de la tomaca, Clavibacter, Pythium, Fusarium, virus del mosaic del cogombre dolç, virus rugós de la tomaca, Ralstonia, Botrytis, Míldiu.   
  
 CEREALS Septoria, roya, Pyricularia, Helminthosporium, barrinador de l'arròs, males brosses (Leptochloa, Leersia, Echinochloa, avena fàtua, Vallico, brom, fumària).   
  
 XUFA Xufes negres, barrinador de la xufa, Agriotes obscurus, Fusarium, Rhizoctonia, Rosellinia.   
  
  
  
4. Que no resulta possible l'eliminació de residus vegetals procedents de la poda en la meua explotació, mitjançant altres sistemes alternatius com ara la valorització per gestor autoritzat o la incorporació al sòl mitjançant triturat o picat.  
  
5. Que sol·licite autorització per al termini - (indiqueu-hi termini en mesos, setmanes o dies).  
  
6. Que conec, accepte i em compromet a complir les condicions de crema establides en la normativa de Prevenció d'Incendis Forestals que figuren en el dors aquesta sol·licitud.  
  
SOL·LICITE autorització per a poder realitzar de manera excepcional, d'acord amb la justificació indicada en aquesta petició, la crema dels residus agrícoles generats en la meua parcel·la.  
  
I per a deixar-ne constància als efectes oportuns, signe la present sol·licitud.  
  
 ?, - d - de -   
  
Signatura  
  
AJUNTAMENT DE -   
  
RESOLC  
AUTORITZAR la crema dels residus agrícoles generats d'acord amb l'objecte d'aquesta sol·licitud i les condicions establides en l'annex. DENEGAR la sol·licitud presentada, per no ajustar-se a les condicions establides en la normativa vigent.  
Contra aquesta resolució, que no posa fi a la via administrativa, es podrà interposar un recurs de reposició davant la consellera d'Agricultura, Desenvolupament Rural, Emergència Climàtica i Transició Ecològica, en el termini d'un mes a partir de l'endemà de la recepció de la notificació d'aquesta resolució, d'acord amb el que disposa la Llei 39/2015, d'1 d'octubre, del procediment administratiu comú de les administracions públiques, o recurs contenciós administratiu davant els òrgans de la jurisdicció contenciosa administrativa de la Comunitat Valenciana, en el terme de dos mesos comptats des de l'endemà de la publicació d'aquesta resolució, conforme amb els articles 14 i 16 de la Llei 29/1998, de 13 de juliol, reguladora de la jurisdicció contenciosa administrativa.  
  
LA DIRECTORA TERRITORIAL -  
  
Per delegació de competències (Resolució de - de maig de 2022. DOGV núm. - de ?)  
  
  
  
  
DOCUMENT III. Condicions per a la realització de cremes de residus agrícoles i forestals, mitjançant l'ús del foc en terreny forestal o en la zona d'influència forestal  
  
1. Les condicions establides en aquest annex únicament són aplicables a les parcel·les agrícoles situades a la Zona d'Influència Forestal, previstes en l'article 57 de la Llei 3/1993, de 9 de desembre, forestal de la Comunitat Valenciana, és a dir, aquells terrenys agrícoles confrontants amb terreny forestal fins a una distància màxima de 500 metres.  
  
  
2. L'eliminació per crema de residus vegetals generats en labors agrícoles situats a la Zona d'Influència Forestal, entre el 16 d'octubre i el 31 de maig, tots dos inclusivament, quedarà condicionada de manera general i amb caràcter vinculant, al compliment de les següents condicions mínimes:  
a) La ubicació de la crema s'haurà de realitzar a l'interior de la parcel·la agrícola i en el punt més allunyat de la vegetació forestal pròxima i en qualsevol cas a més de 10 metres.  
b) La crema de residus agrícoles s'haurà de realitzar en fogueres i sense continuïtat amb els marges o amb terreny forestal.  
c) Només es podran realitzar aquestes cremes quan el nivell de preemergència per risc d'incendis forestals, determinat per l'òrgan competent, siga 1 (alerta 1).  
d) L'horari per a la realització de la crema de marges de cultiu o de residus agrícoles queda delimitat al període horari comprés entre l'eixida del sol i les 13.30 hores, moment en el qual haurà d'estar extingida.  
  
e) L'autorització no tindrà validesa en els dies amb vent fort i intens i si, iniciats els treballs es produïra l'aparició d'aquest, se suspendrà immediatament l'operació i s'apagarà el foc.  
f) No s'abandonarà la vigilància de la zona de crema fins que el foc estiga totalment apagat i transcórreguen dues hores sense que s'observen brases.  
g) Prèviament a la crema s'haurà de netejar d'herba seca, pastura i matoll amb una faixa d'amplària suficient i no inferior, en cap cas, als dos metres al voltant d'on es vol realitzar la crema.  
h) La persona autoritzada prendrà totes les mesures complementàries que considere oportunes, i en tot moment serà el responsable de tots els danys que puga causar.  
i) En el moment d'efectuar l'activitat, la persona interessada estarà present i en possessió de l'autorització o declaració responsable i d'un document d'identificació personal.  
j) Quedaran suspeses les autoritzacions durant el període comprés entre el Dijous Sant i els 11 dies naturals següents, tots dos inclusivament.  
k) Hauran de seguir les instruccions dels agents de l'autoritat.  
  
3. Si la crema de residus agrícoles es realitza entre l'1 de juny i el 15 d'octubre, tots dos inclusivament, s'haurà de sol·licitar un informe preceptiu en matèria de prevenció d'incendis forestals, en el qual s'establiran, amb caràcter vinculant, les condicions particulars que s'han d'aplicar durant aquest període.